Spoločný problém. Výzva demokratickej platformy občanov Slovenska z 31.10. 1990
Citované podľa:
denník Verejnosť 31. 10. 1990

Len nedávno sme vykročili po ceste vedúcej k demokracii. Inštitúcie, ktoré za normálnych okolností zabezpečujú plynulý chod demokracie, však ešte nestihli byť v takom krátkom čase dobudované. Pretože je ohrozené to, čo ešte ani nemalo čas vyrásť, sme tu znova. Znova sme sa stretli v Umeleckej besede, kde sme sa ani nie pred rokom zorganizovali k boju proti totalite, k boju proti násiliu v každej jeho podobe. Otvorená výzva k nerešpektovaniu zákonov je vždy v konečnom dôsledku výzvou k násiliu. Kto raz začne viesť národ týmto smerom, sám začal kráčať po ceste, z ktorej niet návratu. Po ceste násilia. Protest proti násiliu nás v novembri minulého roka spojil, protest proti násiliu nás musí spojiť aj dnes. Chceme otvoriť širokú demokratickú platformu občanov Slovenska.

Vzoprime sa silám nevraživosti, netolerancie a agresivity, silám, ktoré v konečnom dôsledku vždy vedú k poškodeniu spoločnosti.

Žiadame vytvoriť priestor názorom dmokraticky orientovaných ľudí v tlači, rozhlase a v televízii.

Zverejňujme všetky druhy veľkého a malého násilia, nech sa už deje v akejkoľvek podobe, v ktorejkoľvek časti Slovenska. Občania, konkrétne prípady oznámte na adresu:. Klub Rozlet, K. Zetkinovej 6/A, 851 03 Bratislava, tel. č. 811 242.

Obraciame sa na odborníkov ako občanov. Vyzývame Vás, odborníkov v oblastiach práva, ekonómie, jazykovedy, etnografie, členov MS, odborníkov zo štátnej správy, z legislatívy, aby prispeli k objasneniu našej dnešnej situácie. Študenti, učitelia, robotníci, všetci občania, ktorí máte čo povedať, ozvite sa na uvedenú adresu a telefónne číslo.

Spoločne upozorňujme vládu na všetky neriešené problémy, napr. nedostatočné riešenie kádrových zmien na kľúčových miestach nášho hospodárstva, ako aj v masmédiách.

Za dôležité považujeme obnovenie širokých diskusných fór na všetkých úrovniach na celom území Slovenska. Ľudia musia mať možnosť opäť otvorene hovoriť na verejných stretnutiach o všetkých problémoch, ktoré ich pália, ako aj zverejňovať priebeh týchto diskusií v televízii, či rozhlase. Televízia, tlač a rozhlas sú tu pre nás. Všetci veľmi dobre vieme, že budú vznikať ďalšie ohniská napätia, napr. nezamestnanosť a s ňou späté otázky sociálnej politiky, príprava novej slovenskej ústavy, otázka štátoprávneho usporiadania. Každý z týchto problémov, ktorým musíme chtiac-nechtiac prejsť, môže byť opäť zneužitý silami, usilujúcimi sa o rozvrat demokracie na Slovensku.

Občania, násilie nás už nikdy nesmie zaskočiť mlčiacich! Našimi diskusnými témami v tejto chvíli sú:
 - ekonomická reforma smerujúca k prosperite všetkých občanov Slovenska.
 - ochrana ľudských práv všetkých občanov Slovenska
 - rešpektovanie zákonov všetkými občanmi Slovenska.
 - ekologicky čisté životné prostredie pre všetkých občanov Slovenska
 - nové usporiadanie ČSFR

Vyzývame všetky politické hnutia a strany, aby sa okamžite vyjadrili k týmto kľúčovým bodom vývinu Slovenska.

v Bratislave dňa 31.10. 1990

Demokratická platforma občanov Slovenska pod názvom Spoločný problém

Na 4. stretnutí občanov Bratislavy v Umeleckej besede prijaté dňa 31.10.1990

Braňo Líška, Miloš Žiak, Peter Mariánek, Ján Budaj, Rudolf Sikora

Dokumenty